Document ID: /roh_data/filtered/fineweb-2-filterrobots_roh.jsonl.gz/30915

Tar il project per il nov hotel Acla da Fontauna a Mustér datti ina midada sfurzada tar la vendita d'abitaziuns. La firma tudestga ch'ha furnì la structura per la vendita sin l'internet è concurs. Quai ha confermà envers las gasettas da Somedia l'interpresa Immo Invest da Turitg che maina il project. Per puspè far venalas las abitaziuns sin l'internet ha l'interpresa entant elavurà in'atgna schliaziun. Quella duai esser cuntanschibla en paucs dis.
Tge vegn fatg?
Realisà duai vegnir in hotel cun 187 chombras e 10 suitas, sco era duas chasas cun abitaziuns da vacanzas. Uschia èn planisadas 30 abitaziuns per vender e 61 abitaziuns administradas. Investir ils proxims onns vul la Immo Invest circa 100 milliuns francs. Il temp da construcziun per tut duai durar circa trais onns.